CELEX: 32015D1027
Language: fi
Date: 2015-06-23 00:00:00
Title: Neuvoston päätös (EU) 2015/1027, annettu 23 päivänä kesäkuuta 2015, neuvoston pääsihteeristön palvelukseen määräaikaisesti siirrettäviin asiantuntijoihin sovellettavista säännöistä sekä päätöksen 2007/829/EY kumoamisesta

30.6.2015   
            
            
               FI
            
            
               Euroopan unionin virallinen lehti
            
            
               L 163/40
            
         NEUVOSTON PÄÄTÖS (EU) 2015/1027,
   annettu 23 päivänä kesäkuuta 2015,
   neuvoston pääsihteeristön palvelukseen määräaikaisesti siirrettäviin asiantuntijoihin sovellettavista säännöistä sekä päätöksen 2007/829/EY kumoamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 240 artiklan 2 kohdan,
   sekä katsoo seuraavaa:
   
               (1)
            
            
               Asiantuntijoiden siirtäminen määräaikaisesti neuvoston pääsihteeristön, jäljempänä ’pääsihteeristö’, palvelukseen voi olla pääsihteeristölle hyödyksi, kun se suorittaa Euroopan unionin toiminnasta tehdyn sopimuksen 235 artiklan 4 kohdan ja 240 artiklan 2 kohdan mukaista tehtäväänsä avustaen Eurooppa-neuvostoa ja neuvostoa, koska tämä mahdollistaa näiden asiantuntijoiden korkeatasoisen ammattitaidon ja kokemuksen hyödyntämisen erityisesti aloilla, joilla tällaista asiantuntemusta ei ole välittömästi saatavilla pääsihteeristön sisällä.
            
         
               (2)
            
            
               Eurooppalaisia politiikkoja koskevan ammatillisen kokemuksen sekä tietämyksen vaihtoa olisi tuettava siirtämällä pääsihteeristön palvelukseen tilapäisesti jäsenvaltioiden julkisen sektorin asiantuntijoita (jäljempänä ’kansalliset asiantuntijat’) tai julkisten hallitustenvälisten järjestöjen asiantuntijoita.
            
         
               (3)
            
            
               Pääsihteeristön palvelukseen määräaikaisesti siirrettävien kansallisten asiantuntijoiden on myös tarkoitus hankkia siirtonsa aikana tietämystä, joka auttaa heitä tehtäviensä hoidossa tulevina neuvoston puheenjohtajakausina.
            
         
               (4)
            
            
               Asiantuntijoita koskevien oikeuksien ja velvollisuuksien olisi taattava, että he toimivat tehtäviään suorittaessaan ainoastaan pääsihteeristön edun mukaisesti.
            
         
               (5)
            
            
               Koska asiantuntijoiden tehtävä on määräaikainen ja heidän asemansa poikkeuksellinen, heidän ei olisi suoritettava tehtäviä, jotka kuuluvat pääsihteeristölle sen perussopimuksissa määritellyn julkisoikeudellisen erityisaseman perusteella, lukuun ottamatta tässä päätöksessä säädettyjä poikkeuksia.
            
         
               (6)
            
            
               Olisi vahvistettava asiantuntijoita koskevat työsuhteen ehdot ja niitä olisi sovellettava riippumatta siitä, mistä kulujen kattamiseksi tarvittavat määrärahat ovat peräisin.
            
         
               (7)
            
            
               Koska tässä päätöksessä vahvistettavilla säännöillä olisi korvattava ne, jotka on vahvistettu neuvoston päätöksellä 2007/829/EY (1), mainittu päätös olisi kumottava, sanotun kuitenkaan rajoittamatta sen soveltamista edelleen kaikkiin niihin määräaikaisiin palvelussuhteisiin, jotka ovat meneillään tämän päätöksen tullessa voimaan.
            
         
               (8)
            
            
               Euroopan parlamentin ja neuvoston asetuksella (EU, Euratom) N:o 1023/2013 (2) on muutettu Euroopan unionin virkamiehiin sovellettavia henkilöstösääntöjä ja unionin muuhun henkilöstöön sovellettavia palvelussuhteen ehtoja, jäljempänä ’henkilöstösäännöt’, ja erityisesti niiden liitteessä VII määriteltyjä työoloja, lomia sekä korvausten määrittämistä,
            
         ON HYVÄKSYNYT TÄMÄN PÄÄTÖKSEN:
   I LUKU
   
      YLEISET SÄÄNNÖKSET
   
   1 artikla
   Soveltamisala
   1.   Tässä päätöksessä vahvistettavia sääntöjä sovelletaan asiantuntijoihin, jotka täyttävät 2 artiklan mukaiset ehdot, jotka on siirretty määräaikaisesti Eurooppa-neuvoston ja neuvoston edun mukaisesti pääsihteeristön palvelukseen ja jotka ovat joko
   
               a)
            
            
               palvelukseen määräaikaisesti siirrettyjä kansallisia asiantuntijoita, jäljempänä ’kansalliset asiantuntijat’, mihin kuuluvat asiantuntijat, jotka on siirretty
               
                           i)
                        
                        
                           jäsenvaltioiden kansallisen tai alueellisen tason julkishallinnoista;
                        
                     
                           ii)
                        
                        
                           pääsihteeristön tapauskohtaisen hyväksynnän nojalla muulta työnantajalta kuin jäsenvaltion kansallisen tai alueellisen tason valtion julkishallinnolta, jos on pääsihteeristön etujen mukaista hankkia tilapäisenä toimenpiteenä erityistä asiantuntemusta, edellyttäen että työnantaja
                           
                                       —
                                    
                                    
                                       on itsenäinen korkeakoulu tai tutkimuslaitos, joka ei pyri tuottamaan voittoa jakaakseen sitä edelleen, tai
                                    
                                 
                                       —
                                    
                                    
                                       on tosiasiallisesti osa asianomaisen työnantajan kansallisen lainsäädännön mukaisesti määriteltyä julkista sektoria.
                                    
                                 
                     Kansallisia asiantuntijoita voidaan siirtää määräaikaisesti palvelukseen kuluitta;
            
         
               b)
            
            
               julkisista hallitustenvälisistä järjestöistä, jäljempänä ’hallitustenväliset järjestöt’, (lukuun ottamatta henkilöstösääntöjen 1 a artiklan 2 kohdassa tarkoitettuja unionin elimiä) kuluitta määräaikaisesti palvelukseen siirrettäviä asiantuntijoita tapauksissa, joissa erityisen tietämyksen tai asiantuntemuksen siirto on tarpeen.
            
         2.   Tämän päätöksen 18, 19 ja 20 artiklaa ei sovelleta kuluitta määräaikaisesti palvelukseen siirrettäviin asiantuntijoihin.
   2 artikla
   Määräaikaisen palvelukseen siirtämisen ehdot
   Pääsihteeristön määräaikaiseen palvelukseen voidaan siirtää asiantuntija, joka täyttää seuraavat ehdot:
   
               1)
            
            
               asiantuntija on ollut työnantajansa vakinaisessa tai määräaikaisessa palveluksessa vähintään 12 kuukautta ennen määräaikaista palvelukseen siirtoaan;
            
         
               2)
            
            
               asiantuntija pysyy työnantajansa palveluksessa koko määräaikaisen palvelukseen siirron ajan;
            
         
               3)
            
            
               asiantuntijalla on vähintään kolmen vuoden kokoaikainen työkokemus sellaisista hallinnon, tieteen tai tekniikan alan tehtävistä taikka neuvonta- tai valvontatehtävistä, joilla on merkitystä heille osoitettujen tehtävien hoitamisen kannalta. Työnantajan on toimitettava pääsihteeristölle ennen määräaikaista palvelukseen siirtoa selvitys asiantuntijan työtehtävistä kahdentoista viimeksi kuluneen kuukauden ajalta:
            
         
               4)
            
            
               asiantuntija on jonkin jäsenvaltion kansalainen.
               Tämän alakohdan ensimmäisestä alakohdasta poiketen hallitustenvälisestä järjestöstä voidaan siirtää määräaikaisesti palvelukseen asiantuntija, joka on muun valtion kuin jäsenvaltion kansalainen; näissä poikkeustapauksissa pääsihteeristö varmistaa, että mitään eturistiriitoja ei ole ja että pääsihteeristön politiikkojen ja toiminnan riippumattomuus ja johdonmukaisuus turvataan;
            
         
               5)
            
            
               asiantuntijalla on jossakin unionin virallisessa kielessä perusteellinen kielitaito ja toisessa kielessä heille annettujen tehtävien hoitamiseen riittävä kielitaito.
            
         3 artikla
   Valintamenettely
   1.   Asiantuntijoiden valinnassa noudatetaan avointa ja läpinäkyvää menettelyä, jonka yksityiskohdista päätetään 32 artiklan mukaisesti.
   Asiantuntijoiden määräaikainen palvelukseen siirto toteutetaan jäsenvaltioiden kansalaisten keskuudesta maantieteellisesti mahdollisimman laajapohjaisesti, sanotun kuitenkaan rajoittamatta 2 artiklan 4 kohdan soveltamista. Jäsenvaltiot ja pääsihteeristö toimivat yhteistyössä varmistaakseen mahdollisuuksien mukaan miesten ja naisten välisen tasapainon ja noudattavat yhtäläisten mahdollisuuksien periaatetta.
   2.   Kiinnostuksenilmaisupyyntö lähetetään jäsenvaltioiden pysyville edustustoille tai tapauksen mukaan hallitustenväliselle järjestölle. Pyynnössä on esitettävä toimenkuvat, valintaperusteet ja hakemusten jättämisen määräaika.
   3.   Kaikki hakemukset toimitetaan pääsihteeristölle jäsenvaltioiden pysyvien edustustojen tai hallitustenvälisen järjestön henkilöstöosaston kautta.
   4.   Asianmukaisesti perustelluissa ja poikkeuksellisissa olosuhteissa pääsihteeristö voi Eurooppa-neuvoston edun vuoksi päättää, että asiantuntija valitaan noudattamatta 1, 2 ja 3 kohdassa säädettyä valintamenettelyä.
   5.   Asiantuntijoita siirretään palvelukseen määräaikaisesti pääsihteeristön erityisten tarpeiden ja talousarviovalmiuksien mukaan.
   6.   Pääsihteeristö luo asiantuntijaa koskevan henkilökohtaisen tiedoston. Tiedostoon sisällytetään asiaankuuluvat hallinnolliset tiedot.
   4 artikla
   Määräaikaista palvelukseen siirtämistä koskeva hallinnollinen menettely
   1.   Määräaikaisesta palvelukseen siirrosta sovitaan kirjeenvaihdolla, jonka osapuolina ovat pääsihteeristön hallinnon pääosaston pääjohtaja ja tapauksen mukaan asianomaisen jäsenvaltion pysyvä edustusto tai hallitustenvälinen järjestö. Pysyvälle edustustolle ilmoitetaan myös oman jäsenvaltion kansalaisen määräaikaisesta palvelukseen siirrosta hallitustenvälisestä järjestöstä. Asemapaikan ja tehtäväryhmän, johon asiantuntija rinnastetaan (AD tai AST, henkilöstösääntöjen mukaisesti), on käytävä ilmi kirjeenvaihdosta. Kirjeenvaihdossa on myös mainittava asiantuntijan esimies siinä pääosastossa, osastossa, yksikössä tai toimintayksikössä, johon asiantuntija on siirretty, ja annettava yksityiskohtainen kuvaus tehtävistä, joita asiantuntijan on suoritettava. Kirjeenvaihtoon liitetään asiantuntijaan sovellettavat säännöt.
   2.   Jäljempänä IV luvussa tarkoitettu asiantuntijoiden lyhytaikainen palvelukseen siirto kuluitta voidaan sallia tapauskohtaisesti. Tästä päätettäessä on otettava huomioon asiantuntijan palvelukseenottopaikkakunta, pääosasto, jonka palvelukseen asiantuntija siirretään, 3 artiklan 1 kohdassa tarkoitettu maantieteellinen tasapaino ja suoritettavaksi tarkoitetut tehtävät.
   5 artikla
   Määräaikaisen palvelukseen siirron kesto
   1.   Määräaikaisen palvelukseen siirron on oltava kestoltaan vähintään kuusi kuukautta ja enintään kaksi vuotta. Sitä voidaan uusia siten, että sen kokonaiskesto on enintään neljä vuotta.
   Pääsihteeristön hallinnosta vastaava pääjohtaja voi kuitenkin poikkeustapauksissa, pääsihteeristön asianomaisen pääjohtajan pyynnöstä ja kun asiasta on sovittu etukäteen asiantuntijan työnantajan kanssa, hyväksyä määräaikaisen palvelukseen siirron jatkamisen yhden tai useamman kerran ensimmäisessä alakohdassa tarkoitetun neljän vuoden enimmäiskeston jälkeen enintään kahdeksi vuodeksi.
   2.   Määräaikaisen palvelukseen siirron kesto on vahvistettava sen alkaessa 4 artiklan 1 kohdassa tarkoitetulla kirjeenvaihdolla. Samaa menettelyä sovelletaan määräaikaista palvelukseen siirtoa uusittaessa tai sen kestoa pidennettäessä.
   3.   Jos asiantuntija on aikaisemmin ollut määräaikaisesti pääsihteeristön palveluksessa, hänet voidaan siirtää uudelleen seuraavin edellytyksin:
   
               a)
            
            
               asiantuntija täyttää edelleen 2 artiklassa tarkoitetut määräaikaista palvelukseen siirtoa koskevat ehdot;
            
         
               b)
            
            
               edellisen määräaikaisen palvelukseen siirron päättymisestä on kulunut vähintään kuusi vuotta, mukaan lukien uusiminen ja jatkaminen tai muut pääsihteeristön kanssa tehdyt myöhemmät työsopimukset.
               Tämä säännös ei estä pääsihteeristöä hyväksymästä alle kuuden vuoden kuluttua edellisen määräaikaisen palvelukseen siirron päättymisestä sellaisen asiantuntijan palvelukseen siirtoa, jonka edellinen määräaikainen palvelukseen siirto, mukaan lukien uusiminen ja jatkaminen, on kestänyt alle kuusi vuotta, mutta tällöin uuden palvelukseen siirron kesto ei saa ylittää aikaa, joka tästä kuuden vuoden jaksosta on jäänyt aiemmin käyttämättä.
            
         6 artikla
   Työnantajan velvollisuudet
   Koko määräaikaisen palvelukseen siirron ajan asiantuntijan työnantaja
   
               1)
            
            
               maksaa edelleen asiantuntijan palkan;
            
         
               2)
            
            
               vastaa edelleen kaikista asiantuntijan sosiaalisista oikeuksista erityisesti sosiaaliturvan, vakuutuksen ja eläkkeen osalta; ja
            
         
               3)
            
            
               jollei 10 artiklan 2 kohdan d alakohdasta muuta johdu, säilyttää edelleen asiantuntijan työsuhteen luonteen joko vakinaisena virkamiehenä tai sopimussuhteisena toimihenkilönä sekä ilmoittaa pääsihteeristön hallinnon pääosastolle kaikista asiantuntijan työsuhteen luonteessa joko vakinaisena virkamiehenä tai sopimussuhteisena toimihenkilönä tapahtuneista muutoksista.
            
         7 artikla
   Tehtävät
   1.   Asiantuntijat avustavat pääsihteeristön virkamiehiä ja muuta henkilöstöä ja suorittavat heille osoitetut tehtävät.
   Asiantuntijan tehtävät määritellään pääsihteeristön ja työnantajan välisellä yhteisellä sopimuksella
   
               a)
            
            
               sen pääsihteeristön yksikön edun mukaisesti, jonka palvelukseen asiantuntija siirretään; ja
            
         
               b)
            
            
               hakijan ammattitaito huomioon ottaen.
            
         2.   Asiantuntijoille osoitettuihin tehtäviin voivat kuulua muun muassa analyysien ja tutkimusten teko, hallintojen välinen tietämyksen vaihto, projektinhallinta ja pääsihteeristön työryhmien ja valmistelukomiteoiden avustaminen.
   Edellä olevan 1 kohdan ensimmäisestä alakohdasta ja tämän kohdan ensimmäisestä alakohdasta poiketen pääsihteeri voi sen yksikön pääjohtajan ehdotuksesta, johon asiantuntija on sijoitettu, osoittaa asiantuntijalle erityistehtäviä ja valtuuttaa hänet toteuttamaan yhden tai useamman erityistehtävän varmistettuaan, että mitään eturistiriitoja ei ole.
   3.   Asiantuntija osallistuu virkamatkoihin ja kokouksiin vain
   
               a)
            
            
               yhdessä pääsihteeristön virkamiehen tai muun henkilöstön jäsenen kanssa; tai
            
         
               b)
            
            
               jos hän on yksin, hän toimii tarkkailijana tai ainoastaan tietojen hankkimiseksi.
            
         Asiantuntija ei voi tehdä pääsihteeristön puolesta sitoumusta kolmanteen osapuoleen nähden, ellei pääsihteeristön asianomaisesta yksiköstä vastaava pääjohtaja ole antanut hänelle erityisvaltuutusta tämän päätöksen täytäntöönpanoa koskevien järjestelyjen mukaisesti.
   4.   Pääsihteeristö on yksin vastuussa asiantuntijan suorittamien tehtävien hyväksymisestä.
   5.   Asianomaisten pääsihteeristön yksiköiden, asiantuntijan työnantajan ja asiantuntijan on tehtävä kaikkensa, jotta vältetään asiantuntijan määräaikaisen palvelukseen siirron aikana suorittamiin tehtäviin liittyvät todelliset ja mahdolliset eturistiriidat. Tätä varten pääsihteeristö ilmoittaa hyvissä ajoin asiantuntijalle ja hänen työnantajalleen asiantuntijan aiotuista tehtävistä ja pyytää heistä kumpaakin vahvistamaan kirjallisesti, että heillä ei ole tiedossaan mitään syytä, jonka vuoksi asiantuntija ei voisi ottaa näitä tehtäviä hoitaakseen.
   Asiantuntijaa on erityisesti kehotettava ilmoittamaan kaikista eturistiriidoista, joita voi syntyä asiantuntijan perhetilanteen (erityisesti hänen lähiomaistensa tai laajemmin perheenjäsentensä ammattitoiminnan taikka hänen tai perheenjäsenten merkittävien taloudellisten kytkösten) ja niiden tehtävien välillä, joita hänen on tarkoitus hoitaa määräaikaisen palvelukseen siirron aikana.
   Työnantajan ja asiantuntijan on sitouduttava ilmoittamaan pääsihteeristölle sellaisista määräaikaisen palvelukseen siirron aikana tapahtuvista olosuhteiden muutoksista, jotka voivat aiheuttaa eturistiriidan.
   6.   Asiantuntijasta on pyydettävä luotettavuusselvitys ennen määräaikaiseen palvelukseen siirtoa, jos pääsihteeristö katsoo, että asiantuntijalle osoitettujen tehtävien luonne edellyttää erityisiä turvallisuuteen liittyviä varotoimia.
   7.   Jollei tämän artiklan 2, 3 ja 5 kohdan säännöksiä noudateta, pääsihteeristöllä on oikeus päättää asiantuntijan määräaikainen palvelukseen ottaminen 10 artiklan 2 kohdan c alakohdan mukaisesti.
   8 artikla
   Asiantuntijoiden oikeudet ja velvollisuudet
   1.   Määräaikaisen palvelukseen siirron aikana asiantuntijan on toimittava tehtäviensä edellyttämällä tavalla. Erityisesti:
   
               a)
            
            
               asiantuntijan on suoritettava tehtävänsä ja muutoin toimittava ainoastaan Eurooppa-neuvoston ja neuvoston edun mukaisesti.
               Asiantuntija ei tehtäviään hoitaessaan etenkään saa ottaa vastaan ohjeita työnantajaltaan, miltään hallitukselta tai keneltäkään henkilöltä tai miltään yksityiseltä yritykseltä tai julkisyhteisöltä, eikä suorittaa mitään palvelusta työnantajalleen, millekään hallitukselle eikä kenellekään henkilölle tai millekään yritykselle tai julkisyhteisölle;
            
         
               b)
            
            
               asiantuntijan on pidätyttävä sellaisista teoista ja erityisesti sellaisista julkisista mielipiteenilmauksista, jotka voivat heikentää hänen asemaansa pääsihteeristössä kohdistuvaa arvonantoa;
            
         
               c)
            
            
               jos asiantuntija joutuu tehtäviään hoitaessaan ottamaan kantaa sellaiseen asiaan, jonka käsittelyssä tai ratkaisussa hänellä on hänen riippumattomuutensa mahdollisesti vaarantava henkilökohtainen etu, hänen on ilmoitettava tästä esimiehelleen;
            
         
               d)
            
            
               asiantuntija ei saa yksin eikä yhdessä muiden kanssa julkaista eikä antaa julkaistavaksi mitään unionin toimintaan liittyvää tekstiä saamatta siihen lupaa pääsihteeristössä voimassa olevien vaatimusten ja sääntöjen mukaisesti. Lupaa ei voida evätä kuin siinä tapauksessa, että aiottu julkaiseminen on omiaan vaarantamaan unionin edut;
            
         
               e)
            
            
               kaikki oikeudet, jotka johtuvat asiantuntijan toiminnasta asiantuntijan hoitaessa tehtäviään, kuuluvat pääsihteeristölle;
            
         
               f)
            
            
               asiantuntijan on asuttava asemapaikassaan tai sellaisen välimatkan päässä siitä, ettei hänelle osoitettujen tehtävien hoitaminen häiriinny;
            
         
               g)
            
            
               asiantuntijan on avustettava siinä yksikössä toimivia esimiehiään, jonka palvelukseen hänet on määräaikaisesti siirretty ja annettava heille neuvoja; hän on vastuussa näille esimiehille hänelle annettujen tehtävien suorittamisesta.
            
         2.   Sekä määräaikaisen palvelukseen siirron aikana että sen päätyttyä asiantuntijan on noudatettava ehdotonta vaitiolovelvollisuutta sellaisten seikkojen ja tietojen osalta, jotka asiantuntija saa tietoonsa tehtäviään hoitaessaan tai niiden yhteydessä. Asiantuntija ei saa missään muodossa antaa asiaankuulumattomille henkilöille mitään laillisesti julkistamattomia asiakirjoja tai tietoja eikä käyttää niitä omaksi hyödykseen.
   3.   Asiantuntija on määräaikaisen palvelukseen siirron päätyttyä edelleen velvollinen toimimaan tehtäviensä edellyttämällä tavalla ja vaitiolovelvollisuutta noudattaen, siltä osin kuin on kyse uusien tehtävien hoidosta tai tiettyjen toimien tai etujen vastaanottamisesta.
   Tämän vuoksi asiantuntijan on määräaikaista palvelukseen siirtoa seuraavien kolmen vuoden ajan ilmoitettava viipymättä pääsihteeristölle sellaisista toimista ja tehtävistä, jotka voivat johtaa sellaiseen eturistiriitaan, joka liittyy asiantuntijan määräaikaisen palvelukseen siirron aikana suorittamien tehtävien hoitoon.
   4.   Asiantuntijan on noudatettava pääsihteeristössä voimassa olevia turvallisuussääntöjä, tietosuojasäännöt ja pääsihteeristön verkostojen suojaamissäännöt mukaan lukien. Asiantuntijan on myös noudatettava unionin taloudellisten etujen suojaamista koskevia sääntöjä.
   5.   Jos asiantuntija määräaikaisen palvelukseen siirron aikana jättää noudattamatta tämän artiklan 1, 2 ja 4 kohdan säännöksiä, pääsihteeristö voi päättää asiantuntijan määräaikaisen palvelukseen siirron 10 artiklan 2 kohdan c alakohdan mukaisesti.
   6.   Asiantuntijan on välittömästi ilmoitettava esimiehelleen kirjallisesti sellaisista määräaikaisen palvelukseen siirtonsa aikana tietoonsa tulleista seikoista, joiden perusteella voidaan olettaa, että kyseessä on
   
               a)
            
            
               mahdollinen unionin etuja vaarantava laiton toiminta, petos tai korruptio mukaan lukien; taikka
            
         
               b)
            
            
               sellainen virkatoimiin liittyvä menettely, joka voi merkitä, että unionin virkamiehille tai asiantuntijoille kuuluvia samanlaisia velvollisuuksia on jätetty vakavalla tavalla noudattamatta.
            
         Tätä kohtaa sovelletaan myös siinä tapauksessa, että toimielinten henkilöstöön kuuluva, jonkin toimielimen palveluksessa minkälaisessa suhteessa tahansa oleva henkilö tai jollekin toimielimelle palveluja suorittava on vakavalla tavalla jättänyt noudattamatta vastaavaa velvollisuutta.
   7.   Jos esimies vastaanottaa tämän artiklan 6 kohdassa tarkoitetun ilmoituksen, esimiehen on toteutettava henkilöstösääntöjen 22 a artiklan 2 kohdassa säädetyt toimenpiteet. Tämän päätöksen 4 artiklan 1 kohdassa tarkoitettuun esimieheen sovelletaan henkilöstösääntöjen 22 a, 22 b ja 22 c artiklaa. Näitä säännöksiä sovelletaan soveltuvin osin myös asianomaiseen asiantuntijaan sen varmistamiseksi, että asiantuntijan oikeuksia kunnioitetaan.
   9 artikla
   Määräaikaisen palvelukseen siirron keskeyttäminen
   1.   Asiantuntijan tai hänen työnantajansa kirjallisesta pyynnöstä ja työnantajan suostumuksella pääsihteeristö voi sallia määräaikaisen palvelukseen siirron keskeyttämisen ja vahvistaa sitä koskevat edellytykset. Keskeytyksen aikana:
   
               a)
            
            
               ei 19 artiklassa säädettyjä korvauksia suoriteta;
            
         
               b)
            
            
               20 artiklassa säädetyt kulut korvataan vain, jos keskeyttäminen tapahtuu pääsihteeristön pyynnöstä.
            
         2.   Pääsihteeristö ilmoittaa asiasta asiantuntijan työnantajalle ja asianomaisen jäsenvaltion pysyvälle edustustolle.
   10 artikla
   Määräaikaisen palvelukseen siirron päättyminen
   1.   Jollei 2 kohdasta muuta johdu, määräaikainen palvelukseen siirto voidaan päättää pääsihteeristön tai asiantuntijan työnantajan pyynnöstä kolme kuukautta etukäteen annettavalla ilmoituksella. Se voidaan myös päättää asiantuntijan pyynnöstä samalla kolmen kuukauden irtisanomisajalla edellyttäen, että työnantaja ja pääsihteeristö hyväksyvät pyynnön.
   2.   Määräaikainen palvelukseen siirto voidaan poikkeuksellisissa olosuhteissa päättää ilman erillistä ilmoitusta
   
               a)
            
            
               asiantuntijan työnantajan toimesta, jos työnantajan olennaiset edut sitä vaativat;
            
         
               b)
            
            
               asiantuntijan molemmille osapuolille esittämästä pyynnöstä tehtävällä pääsihteeristön ja työnantajan välisellä yhteisellä sopimuksella, jos asiantuntijan olennaiset henkilökohtaiset tai ammatilliset edut sitä vaativat;
            
         
               c)
            
            
               pääsihteeristön toimesta, jos asiantuntija laiminlyö tässä päätöksessä vahvistetut velvollisuutensa. Asiantuntijalle on annettava ensin mahdollisuus esittää huomionsa;
            
         
               d)
            
            
               pääsihteeristön toimesta, jos asiantuntijan hallinnollinen asema työantajan vakinaisena virkamiehenä tai sopimussuhteisena toimihenkilönä päättyy tai siinä tapahtuu muutoksia. Asiantuntijalle on annettava ensin mahdollisuus esittää huomionsa.
            
         3.   Jos määräaikainen palvelukseen siirto päättyy 2 kohdan c alakohdan nojalla, pääsihteeristö ilmoittaa asiasta välittömästi asiantuntijan työnantajalle ja asianomaisen jäsenvaltion pysyvälle edustustolle.
   II LUKU
   
      TYÖEHDOT
   
   11 artikla
   Sosiaaliturva
   1.   Ennen määräaikaisen palvelukseen siirron alkamista asiantuntijan työnantajan on toimitettava pääsihteeristölle todistus siitä, että sen jäsenvaltion julkishallintoon tai siihen hallitustenväliseen järjestöön, jonka palveluksessa asiantuntija on, sovellettavaa sosiaaliturvalainsäädäntöä sovelletaan edelleen kyseiseen asiantuntijaan koko hänen määräaikaisen palvelukseen siirtonsa ajan. Tätä varten jäsenvaltion julkishallinnon on toimitettava pääsihteeristölle Euroopan parlamentin ja neuvoston asetuksen (EY) N:o 987/2009 (3) 19 artiklan 2 kohdassa tarkoitettu todistus (”Esitettävä asiakirja A1”/”Portable document A1”). Hallitustenvälisen järjestön on toimitettava pääsihteeristölle esitettävää asiakirjaa A1 vastaava todistus, jolla osoitetaan, että sovellettavassa sosiaaliturvalainsäädännössä määrätään ulkomailla aiheutuneiden terveydenhoitokulujen maksamisesta.
   2.   Asiantuntija vakuutetaan tapaturmariskejä vastaan hänen palveluksensa alkamispäivästä lähtien. Pääsihteeristö toimittaa asiantuntijalle jäljennöksen tämän vakuutusturvan ehdoista päivänä, jona asiantuntija ilmoittautuu hallinnon pääosaston toimivaltaisessa yksikössä määräaikaiseen palvelukseen siirtoon liittyvien muodollisuuksien hoitamista varten.
   3.   Jos lisä- tai erityisvakuutus on tarpeen sellaisen virkamatkan yhteydessä, johon asiantuntija osallistuu 7 artiklan 3 kohdan ja 29 artiklan nojalla, pääsihteeristö vastaa siihen liittyvistä kuluista.
   12 artikla
   Työaika
   1.   Asiantuntijan on noudatettava pääsihteeristössä voimassa olevia työaikasääntöjä ja joustavan työajan järjestelyjä sen toimen vaatimusten mukaisesti, joka asiantuntijalle on osoitettu pääsihteeristössä.
   2.   Asiantuntijan työ on kokopäiväistä koko määräaikaisen palvelukseen siirron ajan. Saatuaan pääosastolta asianmukaisesti perustellun pyynnön pääsihteeristö voi, jos se on pääsihteeristön etujen mukaista, antaa asiantuntijalle luvan hoitaa tehtäviään osa-aikaisesti sen jälkeen, kun asiantuntijan työnantaja on tähän suostunut.
   3.   Jos osa-aikatyöhön on annettu lupa, asiantuntijan on työskenneltävä vähintään puolet tavanomaisesta työajasta.
   4.   Asiantuntijalle voidaan myöntää pääsihteeristössä sovellettavat korvaukset vuorotyöstä tai päivystysvelvollisuudesta.
   13 artikla
   Sairaudesta ja tapaturmasta johtuva poissaolo
   1.   Jos asiantuntija on työstä poissa sairauden tai tapaturman vuoksi, hänen on mahdollisimman pian ilmoitettava siitä esimiehelle ja ilmoitettava voimassa oleva osoitteensa. Asiantuntijan on toimitettava lääkärintodistus, jos hän on poissa yli kolme peräkkäistä päivää, ja häntä voidaan vaatia käymään pääsihteeristön järjestämässä lääkärintarkastuksessa.
   2.   Jos asiantuntija on kahdentoista kuukauden aikana poissa työstä sairauden tai tapaturman vuoksi enintään kolmen vuorokauden pituisia jaksoja yhteensä yli kaksitoista päivää, asiantuntijan on esitettävä lääkärintodistus kaikista uusista sairauden tai tapaturman aiheuttamista poissaoloista.
   3.   Jos sairaudesta ja tapaturmasta johtuva poissaolo kestää yli kuukauden tai on pidempi kuin asiantuntijan kertynyt palvelusaika sen mukaan, kumpi on pidempi, 19 artiklan 1 ja 2 kohdassa tarkoitettujen korvausten maksaminen keskeytetään ilman eri toimenpiteitä. Tätä kohtaa ei sovelleta, jos kyse on raskauteen liittyvästä sairaudesta. Sairaudesta ja tapaturmasta johtuva poissaolo voi jatkua enintään määräaikaisen palvelukseen siirron päättymiseen asti.
   4.   Jos asiantuntija kuitenkin saa määräaikaisen palvelukseen siirron kestäessä työhön liittyvän vamman, asiantuntijalle maksetaan 19 artiklan 1 ja 2 kohdassa tarkoitetut korvaukset täysimääräisesti koko työkyvyttömyyden ajan siihen asti, kun määräaikainen palvelukseen siirto päättyy.
   14 artikla
   Vuosiloma, erityislomat ja vapaapäivät
   1.   Asiantuntijan on noudatettava pääsihteeristössä voimassa olevia, vuosilomaa, erityislomia ja vapaapäiviä koskevia sääntöjä, sanotun kuitenkaan rajoittamatta tässä päätöksessä vahvistettuja erityisten säännösten soveltamista.
   2.   Yksikön, johon asiantuntija on sijoitettu, on hyväksyttävä lomat ennakolta.
   3.   Pääsihteeristö voi asiantuntijan työnantajan asianmukaisesti perustelemasta pyynnöstä myöntää ylimääräistä erityislomaa enintään kaksi päivää kutakin 12 kuukauden jaksoa kohti. Tätä koskevat pyynnöt käsitellään tapauskohtaisesti.
   4.   Määräaikaisen palvelukseen siirron päättyessä käyttämättä olevista lomapäivistä ei makseta korvausta.
   5.   Asiantuntijalle, jonka määräaikaisen palvelukseen siirron kesto on alle kuusi kuukautta, voidaan myöntää perustellusta hakemuksesta erityisloma siitä yksiköstä vastaavan pääjohtajan päätöksellä, johon asiantuntija on sijoitettu. Tämä erityisloma voi olla enintään kolme päivää koko määräaikaisen palvelukseen siirron aikana. Ennen tällaisen loman myöntämistä yksiköstä vastaavan pääjohtajan on kuultava ennakkoon hallinnosta vastaavaa pääjohtajaa.
   15 artikla
   Koulutusta varten annettava erityisloma
   Tätä artiklaa sovelletaan asiantuntijoihin, joiden määräaikaisen palvelukseen siirron kesto on kuusi kuukautta tai enemmän.
   Sen estämättä, mitä 14 artiklan 3 kohdassa säädetään, pääsihteeristö voi myöntää asiantuntijalle ylimääräistä erityislomaa asiantuntijan työnantajan esittämästä asianmukaisesti perustellusta pyynnöstä, joka koskee työnantajan hänelle antamaa koulutusta, jonka tarkoituksena on integroida asiantuntija uudelleen työpaikkaansa. Edellä 19 artiklassa tarkoitettuja korvauksia ei makseta tämän ylimääräisen erityisloman aikana.
   16 artikla
   Äitiys- ja isyysloma
   1.   Asiantuntijaan sovelletaan pääsihteeristössä voimassa olevia äitiys- ja isyyslomasääntöjä.
   2.   Jos asiantuntijan työantajan kansallinen lainsäädäntö antaa oikeuden pidempään äitiyslomaan, määräaikainen palvelukseen siirto keskeytetään pääsihteeristön myöntämän loman ylittävän jakson ajaksi asiantuntijan pyynnöstä ja kun asiasta on sovittu etukäteen työnantajan kanssa. Tässä tapauksessa määräaikaisen palvelukseen siirron kestoa pidennetään keskeytystä vastaavalla ajalla, jos se on pääsihteeristön edun mukaista.
   3.   Sen estämättä, mitä 1 kohdassa säädetään, asiantuntija voi hakea määräaikaisen palvelukseen siirron keskeyttämistä koko äitiysloman ajaksi, kun asiasta on sovittu etukäteen hänen työnantajansa kanssa. Tässä tapauksessa määräaikaisen palvelukseen siirron kestoa pidennetään keskeytystä vastaavalla ajalla, jos se on pääsihteeristön edun mukaista.
   4.   Edellä olevaa 2 ja 3 kohtaa sovelletaan myös adoptioihin.
   17 artikla
   Hallinto ja valvonta
   Työaikaa ja poissaoloja hallinnoi ja valvoo pääsihteeristössä voimassa olevien sääntöjen ja menettelyjen mukaisesti pääsihteeristön hallinnon pääosasto ja se pääosasto tai yksikkö, johon asiantuntija on sijoitettu.
   III LUKU
   
      KORVAUKSET JA KULUT
   
   18 artikla
   Korvausten ja matkakulujen laskeminen
   1.   Tätä päätöstä sovellettaessa pääsihteeristö määrittää kansallisen asiantuntijan palvelukseenotto-, asema- ja paluupaikkakunnan näiden paikkojen leveys- ja pituuspiiriin perustuvan, pääsihteeristön nimittävän viranomaisen asiaankuuluvassa tietokannassa vahvistaman maantieteellisen sijainnin avulla.
   2.   Tämän päätöksen 19 ja 20 artiklassa tarkoitettu asemapaikan ja palvelukseenotto- tai paluupaikkakunnan välinen maantieteellinen etäisyys määritetään näiden kahden pisteen välisen isoympyrämatkan avulla niiden leveys- ja pituuspiirin mukaan maailman geodeettisen koordinaattijärjestelmän WGS 84 (World Geodetic System 1984) pohjalta.
   3.   Tässä päätöksessä tarkoitetaan:
   
               a)
            
            
               palvelukseenottopaikkakunnalla paikkakuntaa, jolla kansallinen asiantuntija työskenteli työnantajansa palveluksessa ennen määräaikaista palvelukseen siirtoa;
            
         
               b)
            
            
               asemapaikalla Brysseliä;
            
         
               c)
            
            
               paluupaikkakunnalla paikkakuntaa, jolla kansallinen asiantuntija harjoittaa pääasiallista ammattitoimintaansa määräaikaisen palvelukseen siirron päätyttyä.
            
         Palvelukseenottopaikkakunta määritellään 4 artiklan 1 kohdassa tarkoitetussa kirjeenvaihdossa. Paluupaikkakunta vahvistetaan työnantajan ilmoituksen perusteella.
   4.   Tätä artiklaa sovellettaessa ei oteta huomioon olosuhteita, jotka aiheutuvat kansallisen asiantuntijan muulle kuin asemapaikkajäsenvaltiolle tai kansainväliselle järjestölle suorittamista tehtävistä.
   19 artikla
   Korvaukset
   1.   Kansallisella asiantuntijalla on oikeus saada koko määräaikaisen palvelukseen siirron ajan päivärahaa samojen perusteiden mukaisesti kuin henkilöstösääntöjen liitteessä VII olevan 4 artiklan mukaisesti sovelletaan virkamiehille maksettavaan ulkomaankorvaukseen. Jos kyseiset perusteet täyttyvät, päiväraha on 128,67 euroa. Muussa tapauksessa päiväraha on 32,18 euroa.
   2.   Kansallisella asiantuntijalla on oikeus saada koko määräaikaisen palvelukseen siirron ajan kuukausittain maksettava lisäkorvaus alla olevan taulukon mukaisesti:
   
               Palvelukseenottopaikkakunnan ja asemapaikan välimatka
               (kilometriä)
            
            
               Määrä euroina
            
         
               0–150
            
            
               0,00
            
         
               > 150
            
            
               82,70
            
         
               > 300
            
            
               147,03
            
         
               > 500
            
            
               238,95
            
         
               > 800
            
            
               385,98
            
         
               > 1 300
            
            
               606,55
            
         
               > 2 000
            
            
               726,04
            
         3.   Tämän artiklan 1 ja 2 kohdassa tarkoitetut korvaukset on tarkoitettu kattamaan myös kansallisen asiantuntijan muuttokulut ja määräaikaiseen palvelukseen siirron aikana aiheutuvat vuosittaiset matkakulut. Korvaukset maksetaan virkamatkojen sekä vuosiloman, äitiys-, isyys- tai adoptioloman, erityisloman ja pääsihteeristön myöntämien vapaapäivien ajalta, sanotun kuitenkaan rajoittamatta 14, 15 tai 16 artiklan soveltamista. Jos osa-aikatyöhön on annettu lupa, kansallisella asiantuntijalla on oikeus saada määräsuhteessa alennettuja korvauksia.
   4.   Kun kansallinen asiantuntija aloittaa tehtävänsä, hänelle maksetaan yhdessä erässä ennakkoon päivärahat 75 päivän ajalta eikä tältä jaksolta enää myöhemmin tällaista korvausta. Jos asiantuntijan tehtävät päättyvät ennen tämän jakson päättymistä, asiantuntijan on palautettava määrä, joka lasketaan sen mukaan, paljonko jaksosta on jäljellä.
   5.   Asiantuntijan työnantajan on ilmoitettava sihteeristölle 4 artiklan 1 kohdassa tarkoitetun kirjeenvaihdon yhteydessä kaikki kansallisen asiantuntijan saamat tämän artiklan 1 ja 2 kohdassa mainittuihin etuihin rinnastettavat maksut. Nämä määrät vähennetään vastaavista pääsihteeristön kansalliselle asiantuntijalle maksamista korvauksista.
   6.   Henkilöstösääntöjen 65 artiklaa ja liitettä XI soveltamalla hyväksyttyjä palkkojen ja korvausten päivityksiä sovelletaan ilman eri toimenpiteitä kuukausittaisiin korvauksiin ja päivärahoihin niiden hyväksyntää seuraavana kuukautena ilman taannehtivaa vaikutusta. Mukautuksen jälkeen uudet määrät julkaistaan Euroopan unionin virallisen lehden C-sarjassa.
   20 artikla
   Matkakulut
   1.   Kansallisella asiantuntijalla on oikeus saada kiinteämääräinen korvaus omista matkakuluistaan määräaikaisen palvelukseen siirron alkaessa.
   2.   Kiinteämääräinen korvaus suoritetaan palvelukseenottopaikkakunnan ja asemapaikan välisen maantieteellisen etäisyyden mukaan laskettavan kilometrikorvauksen perusteella. Kilometrikorvaus määritetään henkilöstösääntöjen liitteessä VII olevan 7 artiklan mukaisesti.
   3.   Kansallisella asiantuntijalla on oikeus saada korvaus omista matkakuluistaan paluupaikkakunnalle määräaikaisen siirron päätyttyä. Tämä korvaus voi olla enintään samansuuruinen kuin se korvaus, johon asiantuntija olisi oikeutettu, jos hän palaisi palvelukseenottopaikkakunnalle.
   4.   Kansallisen asiantuntijan perheenjäsenten matkakuluja ei korvata.
   21 artikla
   Virkamatkat ja niistä aiheutuvat kulut
   1.   Asiantuntija voidaan määrätä virkamatkalle 7 artiklan 2 ja 3 kohdan mukaisesti.
   2.   Virkamatkakulut korvataan pääsihteeristössä voimassa olevien määräysten mukaisesti.
   22 artikla
   Koulutus
   Asiantuntija voi osallistua pääsihteeristön järjestämään koulutukseen, jos se on pääsihteeristön etujen mukaista. Päätettäessä, annetaanko asiantuntijalle lupa osallistua kursseille, on otettava huomioon asiantuntijan kohtuullinen etu erityisesti hänen määräaikaiseen palvelukseen siirron jälkeisen ammattiuransa kannalta.
   23 artikla
   Hallinnolliset säännökset
   1.   Asiantuntijan on ilmoittauduttava määräaikaisen palvelukseen siirron ensimmäisenä päivänä hallinnon pääosaston toimivaltaisessa yksikössä tarvittavien hallinnollisten muodollisuuksien hoitamista varten. Asiantuntija voi aloittaa tehtävässään joko kuukauden ensimmäisenä tai kuudentenatoista päivänä.
   2.   Pääsihteeristö suorittaa maksut euroina unionissa sijaitsevaan pankkiin avatulle tilille.
   IV LUKU
   
      KULUITTA LYHYTAIKAISESTI PALVELUKSEEN SIIRRETTÄVÄT ASIANTUNTIJAT
   
   24 artikla
   Kuluitta lyhytaikaisesti palvelukseen siirrettävät asiantuntijat
   1.   Korkeatasoinen erikoisasiantuntija voidaan siirtää kuluitta lyhytaikaisesti pääsihteeristön palvelukseen erityisten tehtävien suorittamista varten enintään kuuden kuukauden ajaksi; määräaikaa voidaan jatkaa 25 artiklan 1 kohdan mukaisesti.
   Tästä määräaikaisesta palvelukseen siirrosta ei saa aiheutua pääsihteeristölle minkäänlaisten korvausten tai kulujen maksamista, lukuun ottamatta tarvittaessa 29 artiklassa säädettyjä kuluja, ja sanotun kuitenkaan rajoittamatta mahdollisuutta sopia toisin pääsihteeristön ja sen hallinnon välillä, josta kuluitta lyhytaikaisesti palvelukseen siirrettävä asiantuntija siirretään.
   2.   Jollei 25–29 artiklasta muuta johdu, 1–17, 21–23 ja 30–32 artiklan sääntöjä sovelletaan myös kuluitta lyhytaikaisesti palvelukseen siirrettävään asiantuntijaan.
   3.   Kuluitta lyhytaikaisesti palvelukseen siirrettävän asiantuntijan on toiminnassaan aina otettava huomioon se, että asiantuntija on siirretty määräaikaisesti pääsihteeristön palvelukseen ja että hänen toimintansa on aina oltava tämän aseman mukaista, sanotun kuitenkaan rajoittamatta 8 artiklan soveltamista.
   25 artikla
   Kuluitta tapahtuvan lyhytaikaisen palvelukseen siirtämisen uusiminen ja jatkaminen
   1.   Edellä 24 artiklan 1 kohdassa tarkoitettua kautta voidaan jatkaa kerran enintään kuudella kuukaudella. Poikkeustapauksissa pääsihteeristö voi kuitenkin päättää yli kuuden kuukauden pituisen jatkon myöntämisestä.
   2.   Kuluitta lyhytaikaisesti palvelukseen siirretty asiantuntija voidaan siirtää uudelleen määräaikaisesti pääsihteeristön palvelukseen tässä päätöksessä vahvistettujen sääntöjen mukaisesti edellyttäen, että edellisen määräaikaisen palvelukseen siirron päättymisen ja uuden määräaikaisen palvelukseen siirron välillä on kulunut vähintään yksi vuosi.
   3.   Poikkeustapauksissa 2 kohdassa tarkoitettua yhden vuoden aikaa voidaan lyhentää.
   26 artikla
   Tehtävänkuvaus
   1.   Edellä 4 artiklan 1 kohdassa säädetyssä kirjeenvaihdossa mainitaan henkilö, joka vastaa asiasta siinä pääosastossa tai osastossa, yksikössä tai muussa toimintayksikössä, johon kuluitta lyhytaikaisesti palvelukseen siirrettävä asiantuntija siirretään määräaikaisesti palvelukseen, sekä annetaan yksityiskohtainen kuvaus tälle kuuluvista tehtävistä.
   2.   Kuluitta lyhytaikaisesti palvelukseen siirrettävä asiantuntija ottaa vastaan hänelle kuuluvia yksittäisiä tehtäviä koskevat ohjeet 1 kohdassa tarkoitetulta vastuuhenkilöltä.
   27 artikla
   Vakuutus
   Sen estämättä, mitä 11 artiklan 2 ja 3 kohdassa säädetään, pääsihteeristö ottaa kuluitta lyhytaikaisesti palvelukseen siirrettävälle asiantuntijalle tapaturmavakuutuksen tapauksissa, joissa asiantuntijan työnantajan vakuutus ei kata kyseistä riskiä, sanotun kuitenkaan rajoittamatta 29 artiklan soveltamista.
   28 artikla
   Työehdot
   1.   Sen estämättä, mitä 12 artiklan 2 kohdan toisessa virkkeessä säädetään, kuluitta lyhytaikaisesti palvelukseen siirrettävän asiantuntijan työ on aina kokopäiväistä määräaikaisen palvelukseen siirron ajan.
   2.   Edellä olevaa 12 artiklan 4 kohtaa ei sovelleta kuluitta lyhytaikaisesti palvelukseen siirrettävään asiantuntijaan.
   3.   Edellä olevaa 14 artiklan 3 ja 5 kohtaa ei sovelleta kuluitta lyhytaikaisesti palvelukseen siirrettävään asiantuntijaan. Kuluitta lyhytaikaisesti palvelukseen siirretylle asiantuntijalle voidaan kuitenkin myöntää hänen esittämästään perustellusta hakemuksesta erityisloma sen yksikön pääjohtajan päätöksellä, johon kuluitta lyhytaikaisesti palvelukseen siirretty asiantuntija on sijoitettu. Tämä erityisloma voi olla enintään kolme päivää koko määräaikaisen palvelukseen siirron aikana. Yksiköstä vastaavan pääjohtajan on kuultava ennakolta hallinnosta vastaavaa pääjohtajaa.
   29 artikla
   Virkamatkat
   1.   Jos kuluitta lyhytaikaisesti palvelukseen siirrettävä asiantuntija osallistuu asemapaikan ulkopuolelle suuntautuviin virkamatkoihin, hänen kulunsa korvataan virkamiesten virkamatkakuluja koskevien voimassa olevien sääntöjen mukaan, paitsi jos pääsihteeristö ja asiantuntijan työnantaja ovat sopineet muista järjestelyistä.
   2.   Jos pääsihteeristö myöntää jonkin virkamatkan yhteydessä virkamiehille erityisen vakuutuksen suurta riskiä vastaan, tämä etu laajennetaan koskemaan myös samaan virkamatkaan osallistuvaa kuluitta lyhytaikaisesti palvelukseen siirrettävää asiantuntijaa.
   3.   Kuluitta lyhytaikaisesti palvelukseen siirrettävän asiantuntijan, joka osallistuu EU:n alueen ulkopuolelle suuntautuvaan virkamatkaan, on noudatettava pääsihteeristössä kyseisten virkamatkojen osalta voimassa olevia turvallisuusjärjestelyjä.
   V LUKU
   
      VALITUKSET
   
   30 artikla
   Valitukset
   Asiantuntija voi henkilöstösääntöjen mukaisesti tehdä valituksista ja vaatimuksista vastaavalle hallinnon pääosaston yksikölle valituksen neuvoston pääsihteerin tämän päätöksen mukaisesta toimesta, joka vaikuttaa asiantuntijaan haitallisesti, lukuun ottamatta toimia, jotka ovat välitöntä seurausta asiantuntijan työnantajan tekemistä päätöksistä, ja sanotun kuitenkaan rajoittamatta mahdollisuuksia nostaa kanne asiantuntijan aloitettua tehtävänsä Euroopan unionin toiminnasta tehdyn sopimuksen 263 artiklassa määrättyjä edellytyksiä ja määräaikoja noudattaen.
   Valitus on tehtävä kahden kuukauden kuluessa. Määräaika alkaa päivänä, jona päätös on annettu tiedoksi asianomaiselle henkilölle, mutta ei missään tapauksessa myöhemmin kuin päivänä, jona tämä on vastaanottanut kyseisen tiedoksiannon. Hallinnosta vastaava pääjohtaja antaa perustellun päätöksen tiedoksi asianomaiselle henkilölle neljän kuukauden kuluessa valituksen tekemispäivästä. Jos asiantuntija ei tuon ajan päättyessä ole saatu vastausta valitukseen, valituksen katsotaan tulleen hiljaisesti hylätyksi.
   VI LUKU
   
      LOPPUSÄÄNNÖKSET
   
   31 artikla
   Tietojen toimittaminen
   Kaikkien jäsenvaltioiden pysyville edustustoille ilmoitetaan vuosittain pääsihteeristön palvelukseen määräaikaisesti siirrettyjen asiantuntijoiden määrä. Näihin tietoihin on sisällyttävä seuraavat:
   
               a)
            
            
               hallitustenvälisistä järjestöistä 2 artiklan 4 kohdan toisen alakohdan mukaisesti palvelukseen määräaikaisesti siirrettyjen asiantuntijoiden kansalaisuudet;
            
         
               b)
            
            
               edellä olevan 3 artiklan 4 kohdan mukaiset poikkeukset valintamenettelyyn;
            
         
               c)
            
            
               kaikkien asiantuntijoiden osalta osoitettu toimi;
            
         
               d)
            
            
               asiantuntijoiden määräaikaisen palvelukseen siirron keskeyttäminen 9 artiklan mukaisesti ja ennenaikainen päättäminen 10 artiklan mukaisesti;
            
         
               e)
            
            
               kansallisten asiantuntijoiden vuosittainen korvausten päivittäminen 19 artiklan mukaisesti.
            
         32 artikla
   Säädösvallan siirtäminen
   Neuvoston pääsihteeri käyttää kaikkea tämän päätöksen mukaisesti pääsihteeristölle annettua toimivaltaa. Neuvoston pääsihteerillä on oikeus siirtää hallinnosta vastaavalle pääjohtajalle kaikki nämä valtuudet tai osa niistä.
   33 artikla
   Kumoaminen
   Kumotaan neuvoston päätös 2007/829/EY. Sen 2 artiklan 1 kohtaa ja 15–19 artiklaa sovelletaan kuitenkin edelleen kaikkiin siirtoihin, jotka ovat meneillään tämän päätöksen tullessa voimaan, sanotun kuitenkaan rajoittamatta 34 artiklan soveltamista.
   34 artikla
   Voimaantulo ja soveltaminen
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan kaikkiin uusiin määräaikaisiin palvelukseen siirtoihin sekä määräaikaisen palvelukseen siirron uusimisiin tai jatkamisiin sen voimaantuloa seuraavan kuukauden ensimmäisestä päivästä.
   
      Tehty Luxemburgissa 23 päivänä kesäkuuta 2015.
      
         
            Neuvoston puolesta
         
         
            Puheenjohtaja
         
         E. RINKĒVIČS
      
   
   
      (1)  Neuvoston päätös 2007/829/EY, tehty 5 päivänä joulukuuta 2007, neuvoston pääsihteeristön palvelukseen määräaikaisesti siirrettäviin kansallisiin asiantuntijoihin ja neuvoston pääsihteeristön palvelukseen määräaikaisesti siirrettävään kansalliseen sotilashenkilöstöön sovellettavista säännöistä sekä päätöksen 2003/479/EY kumoamisesta (EUVL L 327, 13.12.2007, s. 10).
   
      (2)  Euroopan parlamentin ja neuvoston asetus (EU, Euratom) N:o 1023/2013, annettu 22 päivänä lokakuuta 2013, Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen muuttamisesta (EUVL L 287, 29.10.2013, s. 15).
   
      (3)  Euroopan parlamentin ja neuvoston asetus (EY) No 987/2009, annettu 16 päivänä syyskuuta 2009, sosiaaliturvajärjestelmien yhteensovittamisesta annetun asetuksen (EY) N:o 883/2004 täytäntöönpanomenettelystä (EUVL L 284, 30.10.2009, s. 1).